
    545400 SIGHIŞOARA
Piața Muzeului nr. 7, Tel./Fax 0265 – 771278
                                                         H O T Ă R Â R E A NR. 95
                                                                    28 mai 2026
privind aprobarea Regulamentului local pentru desfășurarea activităților de jocuri de noroc în locații fizice/spații comerciale situate pe raza Municipiului Sighișoara și reglementarea condițiilor de emitere a autorizației anuale de funcționare pentru acestea

Consiliul Local al Municipiului Sighișoara, întrunit în ședință ordinară,
Luând act de proiectul de hotărâre, înregistrat cu nr. 9.336/04.03.2026 și la Consiliul Local Sighișoara cu nr. 14.657/07.04.2026, de referatul de aprobare, înregistrat cu nr. 9.334/04.03.2026, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare;

Având în vedere necesitatea reglementării la nivelul Municipiului Sighișoara a activității de jocuri de noroc, în lumina noilor dispoziții legale, precum și a regimului de funcționare a locațiilor specializate pentru jocuri de noroc pe raza unității administrativ - teritoriale;   
Ținând cont de prevederile Ordonanței de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare;

Având în vedere prevederile Hotărârii Guvernului nr. 111/2016 pentru aprobarea Normelor metodologice de punere în aplicare a Ordonanței de Urgență a Guvernului nr. 77/2009 privind organizarea și exploatarea jocurilor de noroc și pentru modificarea și completarea Hotărârii Guvernului nr. 298/2013 privind organizarea și funcționarea Oficiului Național pentru Jocuri de Noroc, cu modificările și completările ulterioare;

Având în vedere prevederile Ordonanţei de Urgenţă a Guvernului nr. 159/1999 privind înființarea Companiei Naţionale "Loteria Română" - S.A., cu modificările și completările ulterioare;

Având în vedere prevederile Legii 31/1996 privind regimul monopolului de stat, cu modificările și completările ulterioare;

Date fiind prevederile Ordonanței de Urgență a Guvernului nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ - teritoriale, cu referire la art. III, art. LII și art. XXXIX din aceasta;

Date fiind prevederile Constituției României, republicată, precum și cele ale Ordonanței de Urgență a Guvernului nr. 57/2019 privind Codul administrativ, cu modificările și completările ulterioare, cu referire la autonomia locală;

Având în vedere prevederile Legii nr. 227/2015 privind Codul fiscal, cu modificările și completările ulterioare, precum și cele ale Legii nr. 207/2015 privind Codul de procedură fiscală, cu modificările și completările ulterioare;

Având în vedere prevederile Legii nr. 273/2006 privind finanţele publice locale, cu modificările şi completările ulterioare;
Având în vedere Raportul de specialitate al Compartimentului Autorizare Activități Economice, înregistrat cu nr. 9.332/04.03.2026, prin care se propune aprobarea Regulamentului local pentru desfășurarea activităților de jocuri de noroc în locații fizice/spații comerciale situate pe raza Municipiului Sighișoara și reglementarea condițiilor de emitere a autorizației anuale de funcționare pentru acestea;

Având în vedere amendamentul formulat și prezentat în plenul şedinţei ordinare a Consiliului Local Sighişoara de către doamna consilier local și viceprimar Kreuzer Erzsébet, amendament însuşit şi votat de către membrii Consiliului Local Sighişoara;
Având în vedere avizele favorabile ale tuturor comisiilor pe domenii de specialitate;          
Având în vedere prevederile art. 129 alin. (1) și alin. (14), art. 139 alin. (1) și a art. 196 alin. (1) lit. a) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,
                                                             H O T Ă R Ă Ș T E:

Art. 1. (1) Se permite desfășurarea activităților de jocuri de noroc în locații fizice/spații comerciale situate pe raza Municipiului Sighișoara, societăților comerciale care desfășoară astfel de activitate, numai în condițiile prezentei hotărâri și ale Regulamentului local prevăzut la art. 2 din prezenta.

(2) Desfășurarea activităților este condiționată de obținerea, în prealabil, a autorizației anuale de funcționare, conform art. 18^1 alin. (2) - (3) din Ordonanța de Urgență a Guvernului nr. 77/2009 privind organizarea și exploatarea jocurilor de noroc, cu modificările și completările ulterioare.

(3) Prezenta hotărâre, respectiv Regulamentul local pentru desfășurarea activităților de jocuri de noroc în locații fizice/spații comerciale situate pe raza Municipiului Sighișoara și reglementarea condițiilor de emitere a autorizației anuale de funcționare pentru acestea, vizează activitățile desfășurate în locații fizice/spații comerciale, fără a aduce atingere regimului activităților desfășurate prin mijloace de comunicare la distanță, potrivit legii. 

Art. 2. Se aprobă Regulamentul local pentru desfășurarea activităților de jocuri de noroc în locații fizice/spații comerciale situate pe raza Municipiului Sighișoara și reglementarea condițiilor de emitere a autorizației anuale de funcționare pentru acestea, conform Anexei, care face parte integrantă din prezenta hotărâre.

Art. 3. (1) Se interzice funcționarea operatorilor economici care dețin licență de organizare și exploatare a jocurilor de noroc emise de Oficiul Național pentru Jocuri de Noroc (O.N.J.N.) pentru săli de jocuri cu aparate de tip slot - machines și VLT pe raza Municipiului Sighișoara.

(2) Operatorii economici care deţin autorizaţie de exploatare a jocurilor de noroc de la Comitetul de Supraveghere al Oficiului Naţional al Jocurilor de Noroc, valabilă la data intrării în vigoare a prezentei hotărâri, își pot continua activitatea doar până la expirarea perioadei de valabilitate a autorizației de exploatare a jocurilor de noroc.

Art. 4. Autorizația anuală de funcționare se acordă prin hotărâre a Consiliului Local Sighișoara, pe baza criteriilor stabilite în Regulamentul prevăzut la art. 2 din prezenta, având în vedere prioritățile de dezvoltare locală, normele de protecție a ordinii și a sănătății și siguranța publică.

Art. 5. (1) Taxa locală anuală datorată pentru obținerea autorizației de funcționare, se stabilește și va fi calculată în funcție de suprafața (mp.) spațiului în care se desfășoară activitatea.
       
(2) Termenul și modalitatea de plată a taxei anuale datorate pentru obținerea autorizației de funcționare, sunt cele prevăzute în Regulamentul ce constituie anexă la prezenta.

Art. 6. (1) Autorizația anuală locală produce efecte numai pe durata menținerii condițiilor legale de desfășurare a activităților de jocuri de noroc, inclusiv existența și valabilitatea licenței/autorizațiilor emise de O.N.J.N., precum și în lipsa unei măsuri de sistare/încetare dispuse de O.N.J.N.

(2) Organizatorul are obligația să notifice unitatea administrativ - teritorială Municipiul Sighișoara, în termen de 24 de ore, cu privire la orice dispoziție a O.N.J.N. de sistare/încetare a activității sau cu privire la orice eveniment care afectează dreptul de exploatare.   

(3) Structurile competente din cadrul aparatului de specialitate al primarului și Direcția Publică Poliția Locală Sighișoara, potrivit atribuțiilor, efectuează verificări și sesizează Primarul cu privire la abaterile constatate, în vederea aplicării măsurilor prevăzute de prezenta hotărâre.

Art. 7. Cu ducerea la îndeplinire a prevederilor prezentei hotărâri se încredințează Primarul Municipiului Sighișoara, Direcția Arhitect Șef prin Compartimentul Autorizare Activități Economice și Direcția Publică Poliția Locală din cadrul Municipiului Sighișoara.

Art. 8. Prin grija d-nei Anca Bizo, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului municipiului Sighișoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.        

PREŞEDINTE DE ŞEDINŢĂ,
  

     Duma Felix - Lucian       
                                                                                                         Contrasemnează pentru legalitate
                                    SECRETARUL GENERAL al municipiului,

                                                              Bizo Anca
(Prezenta s-a adoptat cu 14 voturi ”pentru” și 4 ”abțineri”)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  2 ex. Compartimentul Autorizare Activități Economice - Direcția Arhitect Șef;
  1 ex. Compartimentul Buget, Contabilitate, Salarizare – Direcția Economică;
  1 ex. Direcția Publică Poliția Locală.
10 ex.  

B.A. 

